बायलां आनी भुरगीं उदरगत संचालनालयाचे सचीव श्री. सी .आर. गर्ग, ह्या कार्यावळीचे मुखेल सोयरे आशिल्ले. ह्या वेळार उलयतना तांणी, चली भुरग्याचो जल्म जावंक दिवचो आनी ताका बरे पोशक रितीन वाडोवचें तशेंच ताका समानताय दिवची अशें आवाहन केलें. आयच्या आधुनीक जगांत, चलो आनी चली भुरगें असो फरक करप समा न्हय अशें तांणी सांगलें. चली भुरग्यान आपले योग्यतायेन आपूण चल्या परस खंयच उणें ना हाची जाणीव करुन दिल्ली आसा अशेंय तांणी मुखार सांगलें.
मुखार उलयतना श्री. गर्ग हांणी सांगलें, स्त्री आनी पुरुश हांच्या प्रमाणाचो असमतोल आमकां सगळ्यां खातीर हुस्क्याचो विशय जावन आसा. ताका लागून आमी समतोल राखपा खातीर वावुरताना चली भुरग्याच्या जल्माक येवकार दिवंक जाय, तिका पुराय पोशण, शिक्षण आनी मुखार येवपाक फावो आशिल्ल्यो संदी दिवप गरजेचें थारता. हे कार्यावळीक व्हडा प्रमाणांत बायलां आनी चलयांचो सहभाग पळोवन तांणी आपली खोस उक्तायली.
उत्तर गोंय जिल्होधिकारी श्री. लेविन्सन मार्टीन हांणी आपल्या उलोवपांत सांगलें की गोंयांत स्त्री पुरुश प्रमाणाच्या असमतोलाच्या परिस्थितीचेर विचार करप ही काळाची गरज जावन आसा. ह्या विशयाचेर जर आमी भौसाक संवेदनशील करुंक शकले जाल्यार हो आंतरराष्ट्रीय चली भुरग्याचो दीस सुवाळो यशस्वी जातलो. गोंयच्या चली भुरग्याक आनी बायलांक सुरक्षीत आनी पोशक वातावरण तयार करपाक आमका जायत्या गजालींची गरज आसा अशेंय तांणी सांगलें.
बेटी बचाव आनी बेटी पढावो ह्या विशयाचेर उच्च माध्यमीक आनी सरकारी खात्या पांवड्यार राज्यस्थरीय नाटिका सर्तीचें आयोजन केल्लें. जातूंत एस.एस.आंगले उच्च माध्यमीक शाळा माशें हांणी पयलें इनाम मेळयलें, सरकारी मल्टीपर्पज उच्च माध्यमीक शाळा, मडगांव हांणी दुसरें आनी मल्टीफॅकल्टी कॉलेज धारबांदोडे उच्च माध्यमीक पांवड्यार तिसरे इनाम मेळयलें जाल्यार, बंदर कप्तान खात्यान पयलें इनाम, माहिती आनी प्रसिध्दी खात्यान दुसरें आनी उप-जिल्हो हॉस्पिटल फोंडें हांणी खात्या पांवड्यार तिसरें इनाम मेळयलें.
बेटी बचावो आनी बेटी पढावो विशया वयल्या भाज्यो आनी फळां नक्षीकाम सर्तींत पुजा नायक, रक्षा कोल्हापुरकार हांणी पयलें इनाम मेळयले. श्वेता केणी, प्रणाली गोवेकर हांका दुसरें जाल्यार सविता फॅर्नांडीस आनी तेजस्वी मांद्रेकर हांका तिसरें. बॅग डिझायनींग सर्तींत मंडळाची पुजा नायक, रक्षा कोल्हापुरकार हांका पयलें आनी दुसरें इनाम जाल्यार आयडीएसपी चे नेहा नायक हाका तिसरें इनाम फावो जालें.
